钦定古今图书集成/明伦汇编/氏族典/第077卷 > 《滕县志》 > 吴均
## 钦定古今图书集成/明伦汇编/氏族典/第077卷 > 《滕县志》 > 吴均

按《梁书吴均传》：“均字叔庠，吴兴故鄣人也。家世寒贱，
至均好学有俊才。沈约尝见均文，颇相称赏。天监初，
柳恽为吴兴，召补主簿，日引与赋诗。均文体清拔，有
古气，好事者或敩之，谓为吴均体。建安王伟为扬州，
引兼记室，掌文翰。王迁江州，补国侍郎，兼府城局，还
除奉朝请。先是，均表求撰《齐春秋》，书成奏之，高祖以”
其书不实，使中书舍人刘之遴诘问数条，竟支离无
对，敕付省焚之，坐免职。寻有敕召见，使撰《通史》，起三
皇，讫齐代，均草《本纪》《世家》功已毕，唯《列传》未就。普通
元年卒，年五十二。